Ҳазлацәажәаша ҳамоуп: Жорданиа Фазиль Искандер ирҿиара иазкны
Анапаҵаҩра
Иахьа 95 шықәса ҵит диижьҭеи адунеи аҿы зыхьӡ еицырдыруа, бызшәа рацәала зҩымҭақәа еиҭагоу, Аԥсни аԥсуааи рыӡбахә ажәларқәа ирылазырҵәаз ашәҟәыҩҩ ду Фазиль Абдул-иԥа Искандер. Иара ихьӡ зху Аурыс ҳәынҭқарратә драматә театр актиор, арежиссиор Џьамбул Жорданиа арадио Sputnik аефир аҟны далацәажәеит Фазиль Искандер иҭынха, иҳәеит иаԥҵамҭақәа рҟынтәи иаҳа иаликаауа, ашәҟәыҩҩы иҩымҭақәа рыԥхьара заҭаху.
Ашәҟәыҩҩ ду иаԥҵамҭақәа урыԥхьацыԥхьаӡа ҿыцны ухазы акы аауртуеит ҳәа азгәеиҭеит Жорданиа.
"Иара ирҿиамҭақәа рҟны ауаҩытәыҩсатә дунеи ааирԥшуеит. Ауаа зегьынџьара иеиԥшуп, ибзиазар, ибзиоуп, ицщгьазар ицәгьоуп. Чегемаа рыҩнуҵҟатәи реизыҟазаашьа, адунеи иқәынхо ауаа зегьы реизыҟазаашьа иеиԥшуп. Убри аҟынтәи ибзианы ирыдыркылоит зегьы. Иҩымҭақәа рҟны алаф ибзианы иудукылартә иҟалоит, аха угәы иалакьакьо ахҭысқәа рҟны алаф ахьыҟаиҵо уеизгьы угәы аҟны иааннажьуеит ахьаа. Абри иара иҷыдароуп. Иагьа уччаргьы, иагьа уԥсы ушьаргьы, анаҩс ухаҿы иаанымхар ауӡом ииҩуа аҭоурыхқәа, дызлацәажәо ахҭысқәа", - ҳәа иҳәеит Жорданиа.
Иара иазгәеиҭеит Фазиль Искандер иҩымҭақәа ақәыргыламҭақәа рылхра уадаҩзар, ахәмарра уадаҩӡам ҳәа.
Искандер иҩымҭақәа ирылху даҽа қәыргыламҭак "Махаз" ҩымз рнаҩс Аурыс ҳәынҭқарратә драматә театр аҟны иқәдыргылараны иҟоуп иҳәеит Жорданиа.
Аицәажәара инеиҵыхны ишәаҳар шәылшоит аудиофаил аҟны хыхь.